Staðfest er er að lík þriggja manna sem fundust í gær í hlíðum K-tveggja, er lík félaganna Johns Snorra Sigurjónssonar, Muhammads Ali Sadpara og Juan Pablo Mohr.
Í tilkynningu frá fjölskyldu Johns segir að það sé pakistanskra yfirvalda að ákveða hvort reynt verður að ná líkum þeirra af fjallinu.
Fjallgöngumennirnir höfðu freistað þess að ná tindi fjallsins að vetrarlagi en fimmta febrúar síðastliðinn hættu að berast tíðindi af þeim og þeir í kjölfarið taldir af.
Lík mannanna fundust í gær í um 7.800 metra hæð, aðstæður eru erfiðar og segir í tilkynningu frá fjölskyldu Johns Snorra að pakistönsk yfirvöld muni ákveða hvort reynt verði að koma líkum þeirra niður úr hlíðum fjallsins.
Í samtali við fréttastofu AFP segir Ayaz Shagri hjá Alpaklúbbi Pakistan að unnið sé að aðgerðaráætlun um hugsanlegan flutning líkanna neðar í fjallið svo að hægt verði að sækja þau með þyrlu.
Þá segir í tilkynningunni að vísbendingar séu um að mennirnir hafi verið á leið niður af toppi fjallsins þegar þeir létust.